ቶኪዮ የኦሊምፒክ ዝግጅቷን እያገባደደች ነው
የጃፓኗ ቶኪዮ ከ56 ዓመታት በፊት ኦሊምፒክን ለመጀመሪያ ጊዜ አዘጋጀች። እአአ 1964 በተካሄደው በዚያ ኦሊምፒክ ላይም 82 ሀገራት ብቻ በአትሌቲክስ ስፖርት መሳተፋቸው ወቅቱን ታሪካዊ ከሚያደርጉት ሁነቶች መካከል ይጠቀሳል። እንደ አሁኑ100ሜትርን ከ10ደቂቃ በታች መሮጥ የሚችሉ አትሌቶች አልነበሩም። ሴት አትሌቶችም በኦሊምፒክ የሚሳተፉበት ረጅም ርቀት እስከ 800ሜትር ብቻ ነበር። ኢትዮጵያዊው ታላቅ አትሌት አበበ ቢቂላም ለመጀመሪያ ጊዜ ለሀገሩ እና ለራሱ የወርቅ ሜዳሊያውን ያጠለቀው በዚሁ ኦሊምፒክ ላይ ነበር። አሁን ጃፓን ከግማሽ ክፍለ ዘመን በኋላ ሁለተኛውን ኦሊምፒክ ልታዘጋጅ ቀን እየቆጠረች ትገኛለች። ከዘመኑ ጋር የዘመነችው ቅንጡዋ ቶኪዮም የዓለምን ምርጥ አትሌቶች ልታወዳድር መሰናዶዋን በማጠናቀቅ ላይ ትገኛለች። ከከተማዋና ዝግጅቱ ዘመናዊነት ባለፈም ውድድሩ ካለፈው ጋር ሲነጻጸር በበርካታ መልኩ አድጓል። በዚህ ኦሊምፒክ ላይም ስደተኞችና በኦሊምፒክ ኮሚቴ ባንዲራ የሚወዳደሩትን ጨምሮ 200 ሀገራትን የሚወክሉ አትሌቶች ይከትሙባታል። 19 የነበሩት የስፖርት ዓይነቶችም አዳዲሶቹን ጨምሮ 50 ደርሰው ስፖርቶችን ሊያፎካክሩ ተሰናድተዋል። ይህንን ኦሊምፒክ ልዩ የሚያደርገውም ከጠቅላላ ተሳታፊዎች 48ነጥብ2 ከመቶ የሚሆኑት ሴት ስፖርተኞች ከወንዶች እኩል በ165 የውድድር ዓይነቶች የሚያካፈሉ መሆኑ ነው። እአአ በ2020ው የሚካሄደው ይህ ኦሊምፒክ ሊጀመር ዛሬ 353 ቀናት ብቻ ይቀሩታል። የውድድሩ አዘጋጆችም እስካሁን ከተካሄዱት ኦሊምፒኮች ሁሉ የተሻለው እንዲሆን በርካታ ሥራዎችን በማከናወን ላይ እንደሚገኙ አስታውቀዋል። ለውድድር ማካሄጃ የተመረጡት የስፖርት ማዘውተሪያ ስፍራዎችም ወራት እየቀሩት በተያዘው ወር ተጠናቀው ለውድድር ዝግጁ መሆናቸውን ያስመሰክራሉም ተብሏል። በዚህ ሂደትም ይህንን ስኬት ላስመዘገቡት የሀገሪቷ የኦሊምፒክ ዝግጅት ኮሚቴ አባላት ዓለም አቀፉ የኦሊምፒክ ኮሚቴ ሽልማት እንደሚያበረክትላቸው ኦሊምፒክ ቻናል የተባለው ድረገጽ አስነብቧል። ውድድሩ ከመካሄዱ አስቀድሞም የማዘውተሪያ ስፍራዎቹ በድጋሚ የሚፈተሹም ይሆናል። በእስያ አህጉር ታሪክ ለመጀመሪያ ጊዜ ኦሊምፒክን ያዘጋጀችው ጃፓን፤ በድጋሚ የአዘጋጅነት ዕድል ተሰጥቷታል። ለዚህ መሰናዶም በጥቅሉ 15ቢሊዮን ዶላር ማውጣቷ ተዘግቧል፤ ይህም ከዚህ ቀደም ለዝግጅት ከሚወጣው (አስፈላጊ ከሆነው) የላቀ ሆኖ ተገኝቷል። ከዚህም ባሻገር ውድድሩ በርካታ ተመልካቾችን እንዲያገኝ ለማድረግ እየተሰራ ይገኛል። እስካሁንም 3ነጥብ22 ሚሊዮን ትኬቶች በሀገር ውስጥ ተመልካቾች ተገዝተዋል። ትኬቱን ማግኘት ላልቻሉ ደግሞ በተያዘው ወር በድጋሚ ለሽያጭ ሲቀርብ፤ የተቀረው ደግሞ በክረምቱ ወራት ገበያ ላይ ይውላሉ። በድምሩ 7ሚሊዮን508 ሺ 868 የሚሆኑ ሰዎች የተመዘገቡ ሲሆን፤ እስካሁንም የትኬት መቁረጫው ድረገጽ 24 ሚሊዮን 250 ሺ በሚሆኑ ሰዎች ተጎብኝቷል። የመክፈቻ እና መዝጊያ ትኬቶቹ ዋጋ ከ12ሺ- 300 ሺ የን የተተመነ ሲሆን፤ ሌላው ትኬት ግን 130 ሺ የን የሚያወጡ ይሆናል። ከተማዋ በሁለት በተከፈለ መልኩ መሰናዶዋን ያደረገች ሲሆን፤ አንደኛው ከተማ አትሌቶች ውድድራቸውን የሚያካሂዱበትና ባህሏንም የሚያሳይ ይሆናል። ሁለተኛው ደግሞ ዘመናዊነቷን የሚጠቁምና የአትሌቶች ማረፊያና የመገናኛ ብዙኃንን የያዘ ስፍራ ነው። እአአ በ1964 የመጀመሪያውን ኦሊምፒክ ያስተናገደው ስታዲየሟም የመክፈቻ እና መዝጊያ መርሃ ግብር በማካሄድ ዳግም ታሪክ ይጽፋል ተብሎ ይጠበቃል። በመክፈቻው ዕለት በርካታ ስፖርቶችን በማስጀመርም እስካሁን ከታየው የበለጠ ሜዳሊያዎች እንዲመዘገቡም ታቅዷል። በመዝጊያው ዕለት የሚካሄደው የማራቶን ውድድርም ሀገሪቷ የወርቅ ደረጃ በያዘችበት ታላቁ የቶኪዮ ማራቶን በሚደረግበት መልኩ የሚካሄድ ይሆናል። ውድድሩ በሚካሄድበት ወቅት ሙቀቱ ይበልጥ ተጽእኖ ሊያደርስባቸው የሚችለው በማራቶን አትሌቶች መሆኑ ይታወቃል። ነገር ግን በዚህ ውድድር ላይ የሚሳተፉት አትሌቶች በዶሀ በሚካሄደው የዓለም አትሌቲክስ ሻምፒዮና ላይ ልምድ ያገኛሉ በሚል ይጠበቃል። ከዚህ ባሻገር ግን በውድድሩ ወቅት በቦታው የሚኖረውን ሙቀት ለመከላከል ባለሙያዎች የዘየዱ ሲሆን፤ ስታዲየሞች በዛፍ የተከበቡ ሆነዋል እንዲሁም ጥላዎችንና የውሃ አቅርቦቶችን በማብዛት ለመቋቋም አስበዋል። በጎዳና ላይ ከሚከወኑት የብስክሌትና የማራቶን ውድድሮች ውጪ ለኦሊምፒኩ ሰባት የስፖርት ማዘውተሪያ ስፍራዎች ተዘጋጅተዋል። የአትሌቲክስና የእግር ኳስ ስፖርቶች እንዲሁም የመክፈቻ እና መዝጊያ መርሃ ግብሮች የሚከናውኑበት ትልቁ ስታዲየም 60 ሺ 102 ተመልካቾችን ይይዛል። የእጅ ኳስ ስፖርት መጫወቻ ስፍራው 13ሺ 291 ደጋፊዎችን ሲይዝ፤ የቦክስ ውድድር ማካሄጃው ደግሞ 11ሺ 098 ወንበሮች አሉት። የጠረጴዛ ቴኒስ መጫወቻው 10ሺ፣ ጁዶ እና ካራቴ 14ሺ471 እንዲሁም የክብደት ማንሳት 5ሺ 012 ሰዎችን የመያዝ አቅም ያላቸው የማዘውተሪያ ስፍራዎችም ተሰናድተዋል። ከእነዚህ ውጪ ያሉት ስፖርቶችም በተመሳሳይ እንደየ አስፈላጊነታቸው ከ5ሺ በላይ ተመልካቾችን መያዝ የሚችሉ የማዘውተሪያ ስፍራዎች ተዘጋጅተዋል። የዚህን ኦሊምፒክ አዘጋጅ ኮሚቴ በበላይነት የሚመራው የሀገሪቷ ጠቅላይ ሚኒስትር በሆኑት ዮሺሮ ሞሪ ሲሆን፤ ዝግጅቱን በተመለከተ «ይህ ኦሊምፒክ ከዚህ ቀደም ከታዩት ሁሉ አጓጊ እንደሚሆን አምናለሁ» ብለዋል። ማብራሪያቸውን ሲያጠናክሩም «ከመክፈቻ መርሃ ግብር ሁለት ቀናትን አስቀድሞ ከፉኩሺማ ከሚካሄደው የቤዝቦል ጨዋታ ጀምሮ በወንዶች ማራቶን ውድድሩ እስከሚጠቃለልበት ዕለት ከፍተኛ ዝግጅት ተደርጓል። ከዓለም አቀፍ የስፖርት ማህበራትና ሌሎች የሚመለከታቸው አካላት ጋርም አንድ ዓመት ከግማሽ ለሚሆን ጊዜ በቅንጅት ስናቅድ ቆይተናል። ለእስካሁኑ ድጋፋቸው እያመሰገንን ለወደፊትም በመርሃ ግብሩ መሠረት አብረን እንሰራለን» ብለዋል። የዓለም አቀፉ አትሌቲክስ ፌዴሬሽኖች ማህበር ፕሬዚዳንት ሰባስቲያን ኮ በበኩላቸው በሰጡት አስተያየት «ቶኪዮ ጥሩ ዝግጅት በማድረግ ላይ ትገኛለች። በድጋሚ በተዘጋጀውና እአአ 1664 በተገነባው የቀድሞ ስታዲየም፣ በከተማዋ መንገዶች እና ሌሎች ስፍራዎች ለአትሌቶች ጥሩ ዝግጅት አድርጋለች። የትኛውም ኦሊምፒክ የራሱ አስቸጋሪ ሁኔታዎች ይኖሩታል፤ ቶኪዮ ግን በዚህ ላይ እየሰራች ትገኛለች። ማድረግ ያለባትን በማድረጓም እኛም ደስተኞች ነን፤ በቀጣይ በሚካሄደው የዓለም ሪሌ ውድድር ላይም ከዚህ በበለጠ እንደምንደመም ተስፋ አደርጋሁ» ብለዋል።አዲስ ዘመን ሐምሌ 29/2011